કોઈ પણ પ્રકારના મેકઅપની શરૂઆત હંમેશાં ફાઉન્ડેશનથી થાય છે. ત્વચાની ખામીઓ છુપાડવા અને એની સુંદરતા નિખારવા ફાઉન્ડેશન તમારા ચહેરાની ત્વચા સાથે મેળ ખાય એ સૌથી આવશ્યક છે અને અહીં જ મોટા ભાગની સ્ત્રીઓ માર ખાય છે. ક્યાં તો તેઓ પોતાની જાતને છે એનાં કરતા વધુ ગોરી દેખાડવા આછા રંગનું ફાઉન્ડેશન પસંદ કરી લે છે અને ક્યાં તો જરૂર કરતાં વધુ ફાઉન્ડેશન લગાડીને ગધેડા પર અંબાડી જેવો ઘાટ કરી મૂકે છે. એથી જ મિનિમલ મેકઅપમાં ફાઉન્ડેશનના સ્થાને ટિન્ટેડ મૉઈશ્ચરાઇઝરનો ઉપયોગ કરવામાં આવે છે. આજકાલ બજારમાં એવાં અનેક મૉઈશ્ચરાઇઝર મળવા લાગ્યાં છે જે મૂળ તો મૉઈશ્ચરાઇઝર હોવાથી ચહેરાની ત્વચા પર ગ્લો લાવવાનું કામ કરે છે, સાથે જ એમાં ફાઉન્ડેશનની ઇફેક્ટ હોવાથી એ ત્વચાને ઈવન ટોન પણ આપે છે. આવાં મૉઈશ્ચરાઇઝરની બીજી ખાસિયત એ હોય છે કે એમાં ઇલ્યુમિનેટિંગ ઇફેક્ટ રહેલી હોય છે જે ત્વચાને ગ્લૉસી એટલે કે ચમકીલી બનાવે છે. જોકે આપણે ત્યાંનું હવામાન વધુ ભેજવાળું હોવાથી કોઈ પણ ટિન્ટેડ મૉઈશ્ચરાઇઝર ખરીદતી વખતે એ વૉટરપ્રૂફ છે એની ખાતરી કરી લેવી આવશ્યક છે. આવાં મૉઈશ્ચરાઇઝર ગરમી કે વરસાદમાં પણ નીકળી ન જતાં હોવાથી કલાકોના કલાકો ચહેરો એકસરખો ચમકદાર લાગે છે.